**Allahverdi Eminov** - Azərbaycan yazıçısı və müəllimi. Pedaqoji elmlər namizədi, Dosent, Azərbaycan Yazıçılar Birliyi və Azərbaycan Jurnalistlər Birliyinin üzvü, "Maarif nəşriyyatında baş redaktor və direktor (1984-1992), Azərbaycan Müəllimlər İnstitutunun Salyan filialının direktoru. 1990-cı ildə çap olunmuş və dönəmin dövrü mətbuatında rezonansa səbəb olan *Payıza qədər: Seks haqqında* söhbət əsərinin müəllifi. Əsər, Azərbaycan ədəbiyyatında erotik ədəbiyyatın ilk nümunəsi sayılır.

Həyatı
------

Allahverdi Eminov 1941-ci ildə Salyan rayonunun Qırmızıkənd kəndində, dəmiryolçu ailəsində anadan olub. Əslən Qazax rayonunun Birinci Şıxlı kəndindəndir. Orta məktəbi 1955-ci ildə Lənkəran şəhərində bitirib. 1959-cu ildə Azərbaycan Dövlət Pedaqoji Universitetinin tarix-filologiya fakültəsinə daxil olub, 1964-cü ildə oranı bitirib. 1965-1968-ci tədris illərində Salyan rayonu Kərimbəyli kənd orta məktəbində çalışıb.

1968-1971-ci illərdə ildə *Azərbaycan Elmi tədqiqat Pediatriya İnstitutunun* aspiranturasınada təhsil alıb. 1971-ci ildə dissertasiya müdafiə edib, pedaqoji elmlər namizədi adını alıb. Dosentdir. 1974-1976-cı illərdə *Azərbaycan məktəbi* jurnalında məsul katib işləmişdir. Bu illərdə Azərbaycan mətbuatında elmi-publisistik və polemika xarakterli yazılarla çıxış etmişdir. 1976-1984-cü illərdə *Azərbaycan müəllimi* qəzetində şöbə müdiri, 1984-1992-ci illərdə "Maarif nəşriyyatında baş redaktor, direktor işləmişdir. 

Müxtəlif illərdə Azərbaycan Dillər Universitetində dosent, "Təfəkkür" Universitetində fakültə dekanı, Şirvan-Humanitar İnstitutunun direktoru, 2001-2005-ci illərdə Azərbaycan Müəllimlər İnstitutunun Salyan filialının direktoru olub. Müxtəlif vaxtlarda Ali Təhsil Müəssisələrində dosent vəzifəsində çalışıb. Eyni zamanda Azərbaycan Televiziyasında bir neçə proqramın həmmüəllifi və aparıcısı olub.

5 monoqrafiyanın, 33 kitabın, 250-dən artıq elmi, 400-dən çox publisist maqalənin müəllifidir.

Azərbaycan Yazıçılar Birliyi və Azərbaycan Jurnalistlər Birliyinin üzvüdür.

Hazırda Bakı Pedaqoji kadrların İxtisasartırma və Yenidən hazırlanma İnstitutunun dosentidir.

### Yaradıcılığı

Allahverdi Bağırov 31 kitab müəllifi olsa da, onun ən çox populyar olan kitabı 1990-cı illərin sonunda nəşr olunmuş *Payıza qədər. Seks haqqında söhbət* əsəridir. 80 min tirajla çap olunan kitab əldən-ələ gəzərək geniş oxucu kütləsi tərəfindən maraqla oxunmuşdur. Əsərdə qadın-kişi münasibətləri, intim əhvalatlar, həbsxana həyatı və sair məsələlər bir az dağınıq, əlaqəsiz şəkildə qələmə alınıb. Müəllifin qadın-kişi münasibətləri haqqında düşüncələri elmi-publisist janrda qələmə alınıb.

Burada müəllifi seksual həyatın elmi aspektlərindən daha çox bu intim mühitin doğurduğu emosional ovqatla maraqlanır. Allahverdi Eminov *Payıza qədər. Seks haqqında söhbət* əsəri haqqında bunları demişdir; 

|  |  |  |
| --- | --- | --- |
| "| Bu esse-romanı 1990-cı ildə, təxminən 20 günə qələmə almışam. Həmin dövrdə "Maarif" nəşriyyatının baş redaktoru və direktoru vəzifəsində çalışırdım. Eyni zamanda Azərbaycan Televiziyasında *Zəka* verilişinin həmmüəlliflərindən biri və aparıcısı idim. Əsər çap olunan kimi böyük səs-küy yaratdı. Qısa vaxt ərzində kitab haqqında dövri mətbuatda 80-dən artıq tənqidi məqalə yazıldı. Kitab "Maarif" nəşriyyatında 80 min tirajla çap olunsa da, tezliklə pirat yolla bir o qədər də satışa çıxarıldı. 

Pirat nəşrə nəzarət etmək mümkün deyildi, çünki kitaba tələbat güclü idi. Kitab haqqında yazılan məqalələrin beş-altısına cavab verdim. Amma sonradan dostlar başa saldı ki, tənqidlərə cavab vermək vaxt və enerji itkisidir. Kitab haqqında söz-söhbətlər Mərkəzi Komitəyə gedib çıxsa da, mənə ciddi təzyiq olmadı. Hətta Mərkəzi Komitənin özündə də "Payıza qədər. Seks haqqında söhbət" oxunurdu. | "|

### Əsərləri

* *Yuxuda dirilən adam* (1990)
* *Cırtdan adamın sərgüzəştləri* (1985)
* *Dəniz şəhərində görüş* (1986)
* *Yollar geri qayıdır* (2013)

İstinadlar
----------

1. ↑  "Kitabxana.net / Yeni Yazarlar və Sənətçilər (Qurumu) İctimai Birliyi ilə Azərbaycan Yazıçılar Birliyinin tərəfdaşlıq etdiyi Milli Virtual-Elektron Kitabxana. Elektron intellektual-kulturoloji portal". 2015-06-26 tarixində arxivləşdirilib. İstifadə tarixi: 2018-09-10.
2. ↑  "Kitabxana.net / Yeni Yazarlar və Sənətçilər (Qurumu) İctimai Birliyi ilə Azərbaycan Yazıçılar Birliyinin tərəfdaşlıq etdiyi Milli Virtual-Elektron Kitabxana. Elektron intellektual-kulturoloji portal". 2015-06-26 tarixində arxivləşdirilib. İstifadə tarixi: 2018-09-10.
3. ↑  "Kitabxana.net / Yeni Yazarlar və Sənətçilər (Qurumu) İctimai Birliyi ilə Azərbaycan Yazıçılar Birliyinin tərəfdaşlıq etdiyi Milli Virtual-Elektron Kitabxana. Elektron intellektual-kulturoloji portal". 2015-06-26 tarixində arxivləşdirilib. İstifadə tarixi: 2018-09-10.
4. ↑  "Kitabxana.net / Yeni Yazarlar və Sənətçilər (Qurumu) İctimai Birliyi ilə Azərbaycan Yazıçılar Birliyinin tərəfdaşlıq etdiyi Milli Virtual-Elektron Kitabxana. Elektron intellektual-kulturoloji portal". 2015-06-26 tarixində arxivləşdirilib. İstifadə tarixi: 2018-09-10.

Mənbə
-----

* Salatın Əhmədli, Rövşən Babanlı. "Qazax mahalının alimləri" (ensiklopedik məlumat). "Günəş" nəşriyyatı. Bakı. 2017. 512 səh.